[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2007

COM(2007) 544 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 8/2007

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Εσοδα ειδικού προορισμού 3

3. Ταμείο αναδιάρθρωσης στον τομέα της ζάχαρης 4

4. Σχόλια για την εκτελεση του προϋπολογισμου 2007 4

5. Συμπεράσματα 7

1. Εισαγωγή

Στο παράρτημα εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από το δείκτη που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1], για το διάστημα από τις 16 Οκτωβρίου 2006 έως τις 30 Ιουνίου 2007.

2. Εσοδα ειδικού προορισμού

Με βάση τις διατάξεις του άρθρου 34 του κανονισμού χρηματοδότησης της νέας ΚΓΠ (ΕΚ) αριθ. 1290/2005, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης συμμόρφωσης, από παρατυπίες και από την εισφορά επί του γάλακτος θεωρούνται ως έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Τη χρονική στιγμή της κατάρτισης του προϋπολογισμού 2007 έγινε εκτίμηση των ανωτέρω εσόδων και το κατ’ εκτίμηση ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού 2007. Συγκεκριμένα:

- οι εισπράξεις από την εισφορά επί του γάλακτος εκτιμήθηκαν σε 349,0 εκατομμύρια ευρώ και ελήφθησαν υπόψη με τη μείωση των πιστώσεων που ζητήθηκαν για τον τομέα του γάλακτος και των γαλακτοκομικών προϊόντων, στον οποίο η αρμόδια για τον προϋπολογισμό αρχή διέθεσε ποσό ύψους 587,0 εκατομμυρίων ευρώ,

- οι εισπράξεις από τα αποσπασθέντα ποσά εκκαθάρισης συμμόρφωσης και από τις παρατυπίες εκτιμήθηκαν σε 568,0 εκατομμύρια ευρώ και 70,0 εκατομμύρια ευρώ, αντιστοίχως. Το συνολικό ποσό των 638,0 εκατομμυρίων ευρώ ελήφθη υπόψη με τη μείωση των πιστώσεων που ζητήθηκαν για το καθεστώς ενιαίας ενίσχυσης, για το οποίο η αρμόδια για τον προϋπολογισμό αρχή διέθεσε ποσό ύψους 27 918,0 εκατομμυρίων ευρώ.

Ο συνημμένος στο παράρτημα πίνακας εμφαίνει την εκτέλεση του λογαριασμού εσόδων ειδικού προορισμού για τον οποίο συγκεντρώθηκε ποσό ύψους 1 126,9 εκατομμυρίων ευρώ έως τις 30 Ιουνίου 2007. Συγκεκριμένα:

- από την εισφορά επί του γάλακτος συγκεντρώθηκε ποσό περίπου 360,0 εκατομμυρίων ευρώ σε σύγκριση με την αρχική εκτίμηση των 349,0 εκατομμυρίων ευρώ,

- τα αποσπασθέντα ποσά εκκαθάρισης συμμόρφωσης ανήλθαν σε περίπου 557,8 εκατομμύρια ευρώ, και

- οι εισπράξεις από τις παρατυπίες ανήλθαν σε περίπου 209,2 εκατομμύρια ευρώ, με συμπληρωματικά ποσά αναμενόμενα έως τα τέλη της χρήσης.

Σύμφωνα με τους ισχύοντες κανόνες, τα έσοδα αυτά μπορούν να χρησιμοποιηθούν, εν όλω ή εν μέρει, για να καλύψουν τη χρηματοδότηση των δαπανών του ΕΓΤΕ εάν οι πιστώσεις του προϋπολογισμού που χορηγούνται από την αρμόδια για τον προϋπολογισμό αρχή δεν φθάνουν να χρηματοδοτήσουν τις πραγματοποιούμενες δαπάνες από τα κράτη μέλη. Σε περίπτωση που δεν χρησιμοποιείται το σύνολο ή μέρος των ανωτέρω εσόδων, τότε το ποσό αυτό θα μεταφερθεί αυτόματα στην επόμενη χρήση.

3. Ταμείο αναδιάρθρωσης στον τομέα της ζάχαρης

Τα προσωρινά ποσά αναδιάρθρωσης στον τομέα της ζάχαρης τυγχάνουν μεταχείρισης ως έσοδα ειδικού προορισμού με σκοπό τη χρηματοδότηση της ενίσχυσης στην αναδιάρθρωση του τομέα της ζάχαρης και άλλων ενισχύσεων που προβλέπονται στο Ταμείο Αναδιάρθρωσης. Για την περίοδο εμπορίας 2006/2007, τα ανωτέρω ποσά αφορούν ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στη κατοχή εμπορευόμενων και πρόκειται να συλλεγούν και πληρωθούν από τα κράτη μέλη στο Ταμείο σε δύο δόσεις, με αντίστοιχες προθεσμίες 31 Μαρτίου και 30 Νοεμβρίου 2007. Έως τα τέλη Μαρτίου, τα κράτη μέλη είχαν καταβάλει στο λογαριασμό εσόδων ειδικού προορισμού την πρώτη δόση των οφειλόμενων ποσών αναδιάρθρωσης που ανερχόταν σε περίπου 1 287,2 εκατομμύρια ευρώ. Τον Ιούνιο 2007, τα κράτη μέλη δήλωσαν ποσό περίπου 391,5 εκατομμυρίων ευρώ για καταβολές ενισχύσεων στον αναδιαρθρωμένο κλάδο ζάχαρης. Οι πληρωμές αυτές θα χρηματοδοτηθούν από τον αντίστοιχο λογαριασμό εσόδων ειδικού προορισμού, αφήνοντας, τοιουτοτρόπως, υπόλοιπο ύψους 895,7 εκατομμυρίων ευρώ για να καλυφθούν μελλοντικές πληρωμές για ενίσχυση αναδιάρθρωσης και άλλες ενισχύσεις.

4. Σχόλια για την εκτελεση του προϋπολογισμου 2007

Κατωτέρω ακολουθούν σύντομα σχόλια για τους λόγους εμφάνισης των σημαντικότερων αποκλίσεων μεταξύ του πραγματικού και του αναμενόμενου επιπέδου εκτέλεσης ορισμένων τομέων του προϋπολογισμού 2007.

4.1. Νομισματικοί παράγοντες

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες επηρεάζονται από την πορεία της ισοτιμίας ευρώ/δολαρίου.

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,27 $ για το διάστημα Ιουλίου-Σεπτεμβρίου 2006. Σημειωτέον ότι για το διάστημα από την 1η Αυγούστου 2006 έως τις 30 Ιουνίου 2007 η μέση ισοτιμία ήταν περίπου 1 ευρώ = 1,31 $, δηλαδή 3,1% πάνω από την ισοτιμία που χρησιμοποιήθηκε για την κατάρτιση του προϋπολογισμού 2007.

4.2. Αγοραίοι παράγοντες

4.2.1. Σιτηρά (– 327,0 εκατομμύρια ευρώ)

Οι εξαιρετικά ευνοϊκές εσωτερικές και εξωτερικές συνθήκες που επικράτησαν στην αγορά σιτηρών και οι προκύπτουσες υψηλότερες τιμές στην εσωτερική αγορά είχαν ως αποτέλεσμα χαμηλότερες αγορές και υψηλότερες πωλήσεις σιτηρών σε δημόσια αποθεματοποίηση, καθώς και χαμηλότερες δαπάνες για επιστροφές κατά την εξαγωγή, με συνέπεια, τοιουτοτρόπως, υστέρηση απορρόφησης των πιστώσεων του προϋπολογισμού στον τομέα αυτό, η οποία αναμένεται να διαρκέσει μέχρι τα τέλη της χρήσης.

4.2.2. Επιστροφές για προϊόντα εκτός παραρτήματος 1 (– 71,4 εκατομμύρια ευρώ)

Αναμένεται ότι τα κράτη μέλη θα υποβληθούν σε λιγότερες δαπάνες για επιστροφές κατά την εξαγωγή μεταποιημένων γεωργικών προϊόντων λόγω των συνολικών γενικώς χαμηλότερων επιπέδων των επιστροφών κατά την εξαγωγή για τα διάφορα σχετικά προϊόντα. Αναμένεται ότι η κατάσταση αυτή θα διαρκέσει μέχρι τα τέλη της χρήσης.

4.2.3. Ζάχαρη (+ 181,3 εκατομμύρια ευρώ)

Η τρέχουσα υπέρβαση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται κατά κύριο λόγο στις αυξημένες ποσότητες εξαγόμενης ζάχαρης που αφορούν τόσο τη διακινούμενη στην ελεύθερη αγορά όσο και την προερχόμενη από δημόσια αποθεματοποίηση.

4.2.4. Οπωροκηπευτικά (– 63,0 εκατομμύρια ευρώ)

Η τρέχουσα υστέρηση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται πρωτίστως στις μικρότερες ποσότητες ντομάτας για την οποία εισπράχθηκε μέχρι τώρα ενίσχυση μεταποίησης. Επιπλέον, ο ρυθμός ανάληψης κεφαλαίων από τα επιχειρησιακά ταμεία για οργανώσεις παραγωγών είναι βραδύτερος σε σύγκριση με το αντίστοιχο επίπεδο του δείκτη.

4.2.5. Γάλα και γαλακτοκομικά προϊόντα (+ 100,3 εκατομμύρια ευρώ)

Οι πιστώσεις του προϋπολογισμού, σε σύγκριση με το επίπεδο του δείκτη, εμφανίζουν στις 30 Ιουνίου 2007 υπέρβαση απορρόφησης.

Θα πρέπει να επισημανθεί ότι η ανωτέρω υπέρβαση απορρόφησης των πιστώσεων σε σύγκριση με το επίπεδο του δείκτη οφείλεται σε τεχνικούς λόγους επειδή, αρχής γενομένης με τον προϋπολογισμό 2007, τα έσοδα από την εισφορά επί του γάλακτος, που υπολογίσθηκαν κατ’ εκτίμηση αρχικώς σε 349,0 εκατομμύρια ευρώ, τυγχάνουν χωριστής μεταχείρισης ως έσοδο ειδικού προορισμού διατιθέμενο στο ΕΓΤΕ. Τα κονδύλια του προϋπολογισμού 2007 που ζητήθηκαν και δόθηκαν από την αρμόδια για τον προϋπολογισμό αρχή για τον εν λόγω τομέα δεν περιλάμβαναν τα έσοδα αυτά και επομένως ο δείκτης εφαρμόζεται σε πιστώσεις που ήσαν χαμηλότερες κατά το ανωτέρω ποσό. Αυτός είναι ο λόγος για τον οποίο η τρέχουσα εκτέλεση του προϋπολογισμού εμφανίζει υπέρβαση.

Αν ληφθούν υπόψη τα έσοδα από την εισφορά επί του γάλακτος τα οποία αρχικώς προβλεπόταν να διατεθούν στο γαλακτοκομικό τομέα, θα προέκυπτε υστέρηση απορρόφησης ύψους 152,4 εκατομμυρίων ευρώ για τον τομέα αυτό.

4.3. Άμεσες ενισχύσεις (+ 30,9 εκατομμύρια ευρώ)

Τον Ιούνιο, τα κράτη μέλη επιτάχυναν το ρυθμό των πληρωμών τους, μετατρέποντας, τοιουτοτρόπως, την παρατηρηθείσα μέχρι τον Μάιο υστέρηση απορρόφησης των πιστώσεων του προϋπολογισμού σε ελαφρά υπέρβαση σε σύγκριση με το αντίστοιχο επίπεδο του δείκτη.

Με βάση τις προβλεπόμενες δαπάνες των κρατών μελών έως τα τέλη Αυγούστου, η ανωτέρω υπέρβαση εκτέλεσης αναμένεται να αυξηθεί σε περίπου 1,0% των πιστώσεων του προϋπολογισμού σε σύγκριση με το αντίστοιχο επίπεδο του δείκτη, θα αφορά δε τόσο τις αποσυνδεδεμένες από το ύψος παραγωγής ενισχύσεις όσο και τις υπόλοιπες άμεσες ενισχύσεις. Προκειμένου να κατοχυρώσουν την εκτέλεση του προϋπολογισμού για ορισμένα καθεστώτα στον υπόψη τομέα, οι υπηρεσίες της Επιτροπής ήλθαν σε επαφή με ορισμένα κράτη μέλη ώστε να εκτιμήσουν ενδεικτικώς τις προθέσεις πληρωμών τους για τα εν λόγω καθεστώτα στο χρονικό διάστημα μέχρι τα τέλη της χρήσης.

Αν ληφθούν υπόψη τα έσοδα από την εκκαθάριση συμμόρφωσης και από παρατυπίες που αρχικώς προβλεπόταν να διατεθούν στο καθεστώς ενιαίας πληρωμής, θα προέκυπτε για το κεφάλαιο των άμεσων ενισχύσεων στις 30 Ιουνίου 2007 υστέρηση απορρόφησης ύψους – 597,9 εκατομμυρίων ευρώ.

4.4. Λογιστικός έλεγχος των γεωργικών δαπανών

4.4.1. Λογιστική εκκαθάριση των λογαριασμών προηγούμενων χρήσεων (+ 40.9 εκατομμύρια ευρώ)

Η Επιτροπή έχει εκδώσει όλες τις αποφάσεις εκκαθάρισης λογαριασμών που αναμένεται να εκτελεσθούν έως τα τέλη της τρέχουσας χρήσης. Το καθαρό ποσό που αποσπάστηκε μέσω των επιβαλλόμενων με τις εν λόγω αποφάσεις διορθώσεων έφθασε στις 30 Ιουνίου 2007 σε περίπου – 74,7 εκατομμύρια ευρώ. Αν το ποσό αυτό συγκριθεί με εκείνο των – 178,0 εκατομμυρίων ευρώ, το οποίο ενεγράφη στον προϋπολογισμό 2007, συνεπάγεται υστέρηση απορρόφησης των πιστώσεων του προϋπολογισμού. Αν παραμείνει σταθερό μέχρι τα τέλη της χρήσης το ποσό που ήδη αποσπάστηκε, θα οδηγήσει σε αύξηση των δαπανών του ΕΓΤΕ κατά περίπου + 103,3 εκατομμύρια ευρώ για τη χρήση 2007. Η τρέχουσα αύξηση των δαπανών του ΕΓΤΕ κινείται στο επίπεδο των + 40,9 εκατομμύρια ευρώ σε σύγκριση με το αντίστοιχο επίπεδο του δείκτη για τον Ιούνιο 2007.

5. Συμπεράσματα

Η απορρόφηση των πιστώσεων του προϋπολογισμού από τις 16 Οκτωβρίου 2006 έως τις 30 Ιουνίου 2007 ανήλθε σε 40 371,3 εκατομμύρια ευρώ, δηλαδή συνεπαγόταν συνολική υστέρηση απορρόφησης των εν λόγω πιστώσεων κατά περίπου – 191,8 εκατομμύρια ευρώ, η οποία είναι κατά κύριο λόγο αποτέλεσμα των μέτρων παρέμβασης στην αγορά. Αναμένεται ότι μέχρι τα τέλη της χρήσης θα αυξηθεί η υστέρηση αυτή εκτέλεσης. Ωστόσο, κατά την παρούσα χρονική στιγμή εκτιμάται ότι οι πιστώσεις του προϋπολογισμού για άμεσες ενισχύσεις θα εμφανίσουν υπέρβαση απορρόφησης μέχρι τα τέλη της χρήσης. Τα σχετικά αυτά ποσά, καθώς και η υστέρηση απορρόφησης των πιστώσεων του προϋπολογισμού που προέρχονται από το λογιστικό έλεγχο των γεωργικών δαπανών θα διαμορφώσουν το επίπεδο μιας ενδεχόμενης χρησιμοποίησης των εσόδων ειδικού προορισμού που διατίθενται στο ΕΓΤΕ.

ΠΑΡΑΡΤΗΜΑ

[pic]

[1] ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).